# Kuntouttava työtoiminta

**Kuvaile palvelun sisältöä.**

-Kuntouttavan työtoiminnan palvelukokonaisuuteen tulee kuulua henkilön elämänhallintaa sekä työ- ja toimintakykyä edistäviä palveluita. Palveluihin voi kuulua yksilö- ja ryhmämuotoista toimintaa, jota voidaan toteuttaa erilaisissa toimintaympäristöissä. Palveluun tulee sisältyä aina henkilön tarvitsema tuki ja ohjaus, jota annetaan henkilökohtaisena tai ryhmässä toteutettavana palveluna.

-Kuntouttava työtoiminta on sovitettava yhteen henkilön tarvitsemien sosiaali-, terveys- ja kuntoutuspalvelujen, julkisten työvoimapalvelujen sekä muiden palvelujen ja tukitoimien kanssa. (laki kuntouttavasta työtoiminnasta, §13 a).

**Mikä organisaatio palvelua järjestää?**

-Vaasan sosiaali- ja terveystoimi.

**Mikä taho/ tahot palvelua tarjoaa?**

-Kunta, yhdistykset, säätiöt, seurakunnat, valtio ja kuntayhtymä.

**Kuinka paljon asiakkaita palvelussa on (esim. vuosittain)?**

* 2020/ 299
* 2019/ 403
* 2018/ 468

**Minkälainen on asiakasrakenne ja -jakauma? Onko esimerkiksi kehitysvammadiagnoosia, mielenterveysdiagnoosia vai onko palveluun ohjattu sosiaalisista syistä, päihdeongelmista johtuen jne.?)**

-Asiakkaat ovat syrjäytyneitä, pitkäaikaistyöttömiä sekä päihde- ja mielenterveysongelmaisia, ja heillä voi olla taloudellisia haasteita.

**Mitkä ovat asiakkaiden yleisimmät lähettäjätahot?**

TE-toimisto, Kela, sosiaali- ja terveystoimi.

**Mihin asiakkaat päätyvät tästä palvelusta?**

-Palkkatöihin, palkkatuettuun työhön, työkokeiluun, opiskelemaan, sairauslomalle, eläkkeelle, työttömäksi, ammatilliseen kuntoutukseen ja/ tai muiden sosiaalipalveluiden piiriin.

**Kuinka pitkiä palvelujaksoja asiakkailla on?**

-3-24 kk; joskus lyhyempi ja joskus pitempi jakso (jopa kymmenen vuotta jossain tapauksissa).

**Kuvaile ja pohdi tiiviisti, kuinka palvelussa toimii yhteistyö muiden sote-palveluiden kanssa.**

-Kaikilla asiakkailla on mahdollisuus päästä työttömien terveystarkastukseen. Yhteistyö terveydenhoitajan kanssa toimii hyvin. Muuta yhteistyötä terveydenhuollon kanssa ei ole. Yhteistyö TE-toimiston, sosiaalityön ja palvelutuottajien kanssa toimii hyvin. Asiakkaita voidaan neuvoa Kela-asioissa, mutta varsinaista yhteistyötä ei Kelan kanssa ole. TYP-asiakkailla on Kelan kuntoutusasiantuntija käytettävissä. Tarpeen mukaan asiakkaille voidaan myöntää myös muita sosiaalipalveluita.

**Onko palvelussa tai sen asiakkailla (tai osalla asiakkaista) tukenaan asiakasvastaava? Jos on, kuka toimii asiakasvastaavana? Jos ei, voit pohtia, olisiko asiakasvastaavamallista hyötyä tai haittaa.**

-Asiakkaille on nimetty omatyöntekijä aikuissosiaalityöstä ja kuntouttavan työtoiminnan ohjaaja. Omatyöntekijä koordinoi asiakkaan sosiaalipalveluita.

-Ei tarvetta asiakasvastaavalle, jos asiakas käyttää vähän palveluita (ja hänellä on omatyöntekijä ja kuntouttavan työtoiminnan ohjaaja). Jos asiakkaan palvelutarve on suuri ja hän tarvitsee paljon eri palveluita, olisi asiakasvastaava tarpeen. Asiakas ei jäisi nivelvaiheisiin, jos joku koordinoisi hänen palveluitaan.

**Onko asiakkaille tarjolla työhönvalmennusta? Jos on, kuinka paljon?**

-Ei ole kuntouttavassa työtoiminnassa, mutta TE-toimiston kautta voi saada työhönvalmennuspalveluita.

**Mikäli mahdollista, kuvaile ja/ tai arvioi, mitä etuuksia asiakkaat saavat. Vaikuttaako etuusjärjestelmän logiikka asiakkaiden ohjautumiseen palveluun?**

-Etuudet: Työmarkkinatuki/ ansiosidonnainen työttömyyspäiväraha, toimeentulotuki, matkakorvaus ja kulukorvaus. Kuntouttavan työtoimintaan osallistumisesta myönnettävä kulukorvaus (9 €/ pv) ja matkakorvaus (35 €/ kk) ovat verottomia tuloja asiakkaalle, ja ne vaikuttavat asiakkaan taloudelliseen tilanteeseen positiivisesti. Jos asiakas käy 4 pv/ vk kuntouttavassa työtoiminnassa ja saa matkakorvausta se tarkoittaa 179 €/ kk lisää verotonta tuloa asiakkaalle.

-Kuntouttavaan työtoimintaan osallistuminen poistaa karenssin (työssäoloehto).

-Alle 25- vuotias asiakas ei ole oikeutettu työttömyysetuuteen, ellei hän hae yhteishaussa tai osallistu työllistymistä edistävään palveluun niin kuin esim. kuntouttavaan työtoimintaan.

**Saavatko asiakkaat korvauksia palveluun osallistumisesta?**

-Kulukorvauksen 9 €/ pv + matkakorvaus.

**Pohdi, minkä asioiden pitää muuttua, jotta palvelusta päästäisiin etenemään nykyistä paremmin avoimille työmarkkinoille/TE-toimiston asiakkaaksi/työllisyyspalveluihin/ Kelan ammatilliseen kuntoutukseen tai koulutukseen.**

-TE-toimiston asiakkaaksi/ työllisyyspalveluihin/ Kelan ammatilliseen kuntoutukseen tai koulutukseen pääsee, mutta työllistyminen avoimille työmarkkinoille on vaikeampaa.

-Voisiko palkkatukijärjestelmää muuttaa siten, että työnantaja sitoutuisi palkkaamaan asiakkaan palkkatukijakson (8 kk) jälkeen vielä vähintään 8 kk ajaksi?

-Voisiko ulosoton järjestää muulla tavoin, että se olisi enemmän motivoiva asiakkaalle?

**Kuvaile mahdollista työnantajayhteistyötä/ yhteistyötä TE-toimiston kanssa. Voit myös pohtia, miten näitä voisi parantaa.**

-Helppari-toiminta Vaasassa on hyvä ja toimiva malli, jossa työvalmentaja ohjaa/ auttaa asiakasta kuntouttavan työtoiminnan jälkeen eteenpäin, jos hoitotyö/ avustavaa työ hoitoyksiköissä kiinnostaa asiakasta. Helppari-toiminta mahdollistaa myös oppisopimuksella opiskelun. Helppari-toiminta on Vaasan kaupungin järjestämää toimintaa ja sitä koordinoi kaupungin työllistämispalvelut.

**Kuvaile keskeisiä haasteita.**

-Asiakkaalle on haastavaa löytää työpaikkaa tai työkokeilupaikkaa kuntouttavan työtoiminnan jälkeen. Korona on tuonut haasteita, ja kuntouttavan työtoiminnan paikkojakin on vaikeaa löytää.

-Onko palvelu oikea-aikainen tai edes oikea palvelu asiakkaalle? Jotkut asiakkaat ovat liian hyväkuntoisia, toiset taas liian huonokuntoisiakuntouttavaan työtoimintaan. Kuntouttavaa työtoiminta käytetään kokeiluna, ja sillä mitataan asiakkaan pystyvyyttä.

**Palvelupolkukuvaus/ asiakasohjaus:**

-Asiakkaat ohjautuvat kuntouttavaan työtoimintaan Aikuisten sosiaalityön kautta, koska kyseessä on sosiaalipalvelu. Heille tehdään SHL:n mukainen palvelutarpeen arviointi ja/ tai asiakassuunnitelma sekä päätös palvelun aloittamisesta. Muut viranomaiset ja toimijat, Kela, koulut sekä TE-toimi voivat kertoa kuntouttavasta työtoiminnasta asiakkaille, mutta kuntouttava työtoiminta alkaa vasta, kun asiakkaan omatyöntekijä tai arviointitiimin työntekijä on arvioinut asiakkaan tilanteen, tehnyt suunnitelman ja päätöksen asiasta. Asiakassuunnitelman ja palvelutarpeen arvioinnin tekemiseen osallistuu usein asiakkaan ja sosiaalitoimen työntekijän lisäksi asiakkaan työntekijä TE-toimesta, joskus myös kuntouttavan työtoiminnan ohjaaja.

Sosiaalinen kuntoutus:

-Asiakas voi olla samanaikaisesti kuntouttavassa työtoiminnassa ja jossain sosiaalisen kuntoutuksen palvelussa. Usein kuntouttava työtoiminta on seuraava askel sosiaalisesta kuntoutuksesta. Ohjaus toisesta palvelusta toiseen toimii hyvin. Omatyöntekijä koordinoi ja suunnittelee asiakkaan ja verkoston kanssa asiakkaan palveluja.

TE-palvelut:

-Asiakkaat ohjautuvat TE-toimistosta. Hyvä yhteistyö TE-palveluiden kanssa.

Kelan kuntoutuspalvelut:

-Omatyöntekijä koordinoi ja on yhteydessä Kelan yhteyshenkilöön.

Kuntien työllisyyspalvelut:

-Yhteistyö on vähäistä, sitä saisi olla enemmän. Asiakkaat ohjautuvat omatyöntekijän kautta työllisyyspalveluihin.

Mielenterveys- ja päihdepalvelut:

-Asiakkaalla voi olla asiakkuus mielenterveys- ja päihdepalveluihin, mutta kuntouttavan työtoiminnan ohjaaja ei ole yhteydessä ko palveluihin. Kuntouttavan työtoiminnan ohjaaja voi osallistua asiakastapaamisiin, jos asiakas niin haluaa. Tarvittaessa kuntouttavan työtoiminnan ohjaaja voi olla asiakkaan asioissa yhteydessä avohuollon mielenterveys- ja päihdepalveluihin.

Aikuissosiaalityö:

-Tiivis yhteistyö asiakkaiden omatyöntekijöiden kanssa. Kuntouttavan työtoiminnan tiimi on osa Aikuisten sosiaalityön palvelualuetta.

Ohjaamo:

-Ollaan tietoisia Ohjaamon olemassaolosta, mutta ei tarkempaa tietoa sen toiminnasta. Ei yhteistyötä Ohjaamon kanssa.

TYP:

-Tiivis yhteistyö asiakkaiden omatyöntekijöiden kanssa. TYP-tiimi (2 sosiaalityöntekijää + sosiaaliohjaaja) toimii Aikuisten sosiaalityön palvelualueella.